Ny uddannelse i Hjørring skal afhjælpe mangel på bioanalytikere i Nordjylland.

Når du får taget en blodprøve på sygehuset, er det højst sandsynligt en bioanalytiker, der tager prøven. Hvis du får taget en biopsi af et modermærke, er det også en bioanalytiker, der gør prøven klar til diagnosticering. Eller sådan burde det i hvert fald være. Men på nogle afdelinger er henved hver fjerde bioanalytikerstilling besat med en medarbejder, der har en anden uddannelse. - Kvalitetsmæssigt har det ikke konsekvenser, for vi er dygtige til at flytte rundt på ressourcerne, men det betyder, at de opgaver, som kun kan udføres af uddannede bioanalytikere, så skal løses af de resterende, og det presser vores personale, forklarer afsnitsledende bioanalytiker Tina Koch fra Regionshospital Nordjylland i Hjørring. Bliver i Midtjylland En af udfordringerne består i, at den eksisterende bioanalytikeruddannelse ligger i Aarhus, så selvom nogle af praktikperioderne er i Nordjylland, så ender en stor del af de nyuddannede med at bosætte sig i Region Midtjylland og finde arbejde der. En ny bioanalytikeruddannelse i Nordjylland skal imidlertid afhjælpe problemet. Fra sommeren 2022 kan de studerende både få deres skoleperioder og deres praktik i Nordjylland. Den tre et halvt år lange uddannelse udbydes af professionshøjskolen UCN. - Det er vores håb, at en ny nordjysk uddannelse kan være med til at løse nogle af de rekrutteringsproblemer, som vi står i, for vi oplever desværre en markant mangel på bioanalytikere, siger uddannelseschef hos UCN Sundhed, Iben Bøgh Bahnsen. Ville gerne studere i Nordjylland En af de studerende, som for tiden er i praktik i Hjørring er Julie Alsing Pugdal. Hendes skoleforløb foregår i Århus, hvor hun i dag også har sin kæreste, som altså skal flytte med, hvis hun igen skal fast tilbage til Nordjylland at bo: - Hvis uddannelsen havde ligget i Nordjylland, da jeg startede, ville jeg helt sikkert have taget den heroppe. Jeg er rigtig glad for mine praktikperioder her i Hjørring og kunne godt tænke mig en karriere som bioanalytiker i Nordjylland en dag. Hvis altså min kæreste vil flytte med.